Poliția Județeană Constanţa a anunţat că în noaptea de miercuri spre joi, în jurul orei 02:20, poliţiştii din Năvodari au fost sesizaţi de o femeie în vârstă de 51 de ani că ar fi fost agresată fizic de soţul ei, un bărbat de 58 de ani.
Amintim că în luna ianuarie, fostul membru al AUR a fost reclamat de către soția sa pentru agresiune și i s-a deschis un dosar penal. Atunci, AUR a anunțat că l-a exclus din partid.
„Poliţiştii deplasaţi la faţa locului au întocmit formular de evaluare a riscului, în urma căruia a reieşit risc iminent, fiind emis ordin de protecţie provizoriu. În cauză a fost întocmit dosar de cercetare penală pentru săvârşirea infracţiunii de violenţă în familie”, a transmis Poliția Constanța.
În luna ianuarie 2023, Focșa a sunat la 112 și a anunțat că ar fi fost agresată fizic de către soţul său, la locuința lor din localitatea Lumina.
„Deplasaţi la faţa locului, poliţiştii au constatat faptul că cele sesizate se confirmă, fiind identificate persoanele în cauză, respectiv un bărbat, de 57 de ani, dar şi persoana vătămată, de 49 de ani, care prezenta urme vizibile de violenţă. Poliţiştii au solicitat o ambulanţă, personalul medical acordând îngrijiri de specialitate femeii, aceasta refuzând transportarea la spital. Poliţiştii au întocmit imediat formularul de evaluare a riscului, reieşind risc iminent, însă femeia s-a opus emiterii unui ordin de protecţie provizoriu”, a precizat atunci Poliția Județeană Constanţa, precizând că a deschis dosar penal pentru infracțiunea de violenţă în familie.
Viorel Focşa și-a spus partea lui de poveste, pe Facebook, dând vina pe soția lui, pe care a acuzat-o de gelozie.
„Dacă printre vorbele mele, mai mult strigate, „tu cu capul ăsta mă înnebunești de cap!”, dupa ce am făcut asta de două ori, ea a fugit spre telefonul din dormitor strigând că sună la 112, dar acolo, la ușa dormitorului a mai fost o busculadă și a fost atinsă și de ușa camerei, atunci am văzut că-i sângerează nasul.
Totul s-a petrecut în mai puțin de un minut. Văzând că fetița a început să țipe, am încercat să împac copilul, iar soția a reușit să fugă în curtea vecinului, membru PSD, și să-i alarmeze. Un vecin cu care suntem in relații excelente.
M-am dus cu fetița după ea, dar ea era deja în apel cu 112. Chiar dacă îi ceream să nu facă asta, auzeam cum cerea și ambulanță și echipaj de poliție. Nu am intervenit să-i opresc conversația căci nu avea nici un rost. Am lăsat să încheie cu bine dialogul. O vedeam foarte speriată”, a scris atunci deputatul.
Pe 7 ianuarie, la câteva zile de la incident, AUR a anunțat că l-a exclus din partid pe deputatul Dumitru Viorel Focșa.
„Ancheta internă întreprinsă de Juriul de Onoare al Alianței pentru Unirea Românilor a stabilit că acuzațiile apărute în spațiul public în urma scandalului declanșat la domiciliul familiei Focșa se confirmă. Gestul comis de deputatul Dumitru Viorel Focșa este incompatibil cu calitatea de membru de partid și cu demnitatea de parlamentar. Alianța pentru Unirea Românilor îi cere public deputatului Focșa să își respecte angajamentul asumat și să își depună mandatul de parlamentar, ca urmare a sancțiunii primite pe linie de partid”, a transmis atunci AUR.
În acest moment, Dumitru Focșa, ales deputat de Constanța pe listele AUR în 2020, este parlamentar neafiliat.